หารือ ศบค. ลดวันกักตัวนักท่องเที่ยวต่างชาติเหลือ 7 วัน
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยถึงความคืบหน้าโครงการหัวหิน รีชาร์จ และแนวทางการเปิดเมืองหัวหินต้อนรับนักท่องเที่ยวต่างชาติแบบไม่กักตัว ว่า รัฐบาลนำโดยพลเอก ประยุทธ์ จันทร์โอชา นายกรัฐมนตรี ได้มอบนโยบายให้กระทรวงการท่องเที่ยวฯ และการท่องเที่ยวแห่งประเทศไทย (ททท.) เปิดประเทศภายใน 120 วัน พร้อมจัดทำแผนทั้งหมดตั้งแต่ระยะที่ 1 คือภูเก็ตแซนด์บอกซ์ เริ่มดำเนินการวันที่ 1 กรกฎาคม 2564 ส่วนแห่งที่ 2 คือสมุยพลัสโมเดล เริ่มดำเนินการวันที่ 15 กรกฎาคม 2564 และวันที่ 16 สิงหาคมที่ผ่านมาได้มีการอนุมัติภูเก็ต 7+7 คือการอยู่ภูเก็ต 7 วัน สามารถเดินทางไปเกาะยาวน้อย เกาะยาวใหญ่ เขาหลัก จังหวัดพังงา /เกาะพีพี เกาะไหง ไร่เลย์ จังหวัดกระบี่ รวมถึงเกาะสมุย เกาะพะงันและเกาะเต่า จังหวัดสุราษฎร์ธานี ต่อได้อีก 7 วัน ทั้งนี้เมื่อนักท่องเที่ยวทำการตรวจโควิด-19 ด้วยวิธี RT-PCR ครั้งที่ 1-2 ที่ภูเก็ต และตรวจครั้งที่ 3 ที่ปลายทางในวันที่ 13/14 แล้ว หลังจากนั้นนักท่องเที่ยวสามารถเดินทางไปท่องเที่ยวจังหวัดใดก็ได้ ส่วนแผนระยะที่ 2 วันที่ 1 ตุลาคมนี้ จะมีการเปิดประเทศเพิ่มอีก 5 จังหวัด ได้แก่ กรุงเทพฯ ชลบุรี (พื้นที่พัทยา บางละมุง สัตหีบ) เพชรบุรี (พื้นที่ชะอำ) ประจวบคีรีขันธ์ (พื้นที่หัวหิน) และเชียงใหม่ (พื้นที่อำเภอเมือง แม่แตง แม่ริม และดอยเต่า) ส่วนในระหว่างนี้กระทรวงการท่องเที่ยวฯ จะติดตามสถานการณ์การแพร่ระบาดในประเทศอย่างใกล้ชิดจนถึงกลางเดือนกันยายนว่าตัวเลขผู้ติดเชื้อจะน้อยลงหรือไม่ หากผู้ติดเชื้อน้อยลงจนเหลือหลักพัน จากปัจจุบันผู้ติดเชื้ออยู่ที่หลักหมื่นคน ซึ่งในวันนี้มีผู้ติดเชื้อรวม 15,452 คน จะมีการหารือในที่ประชุม ศบค. และกระทรวงสาธารณสุขว่าจากสถิติของนักท่องเที่ยวที่เดินทางเข้ามาในภูเก็ตแซนด์บ็อกซ์ปัจจุบันมีผู้ติดเชื้อคิดเป็นร้อยละ 0.3 ว่าเป็นไปได้หรือไม่ที่จะลดวันกักตัวเหลือ 7 วันจาก 14 วัน พร้อมมั่นใจว่าพื้นที่ 5 จังหวัดดังกล่าว โดยเฉพาะกรุงเทพฯ ได้รับวัคซีนที่ร้อยละ 70 ของประชากรแล้ว ส่วนพื้นที่อื่นยังคงขาดวัคซีนอีกจำนวนหนึ่ง โดยเฉพาะเพชรบุรีและประจวบคีรีขันธ์ โดยกระทรวงการท่องเที่ยวฯ จะเจรจากับ ศบค. และกระทรวงสาธารณสุขให้จัดสรรวัคซีน เพื่อสร้างภูมิคุ้มกันหมู่รองรับการเปิดประเทศรัฐมนตรีว่าการกระทรวงการท่องเที่ยวและกีฬา กล่าวด้วยว่า การเปิดประเทศครั้งนี้เชื่อว่าผู้ประกอบการมีความพร้อม แต่วัคซีนยังมาไม่ครบจึงยังเปิดไม่ได้ รวมถึงสิ่งที่ปฏิบัติได้ยากในเมืองท่องเที่ยวขณะนี้คือหากเป็นไปได้ขอให้จัดเป็นพื้นที่สีเหลือง สามารถทานอาหารและดื่มสุราได้ ซึ่งนักท่องเที่ยวต่างชาติที่เข้ามาส่วนใหญ่ต้องการท่องเที่ยวในสถานบันเทิงด้วย แต่ขณะนี้ภูเก็ตแซนด์บ็อกซ์ ซึ่งเป็นพื้นที่ควบคุมสีส้ม ทานอาหารได้แต่ไม่สามารถดื่มสุราได้ นักท่องเที่ยวบางส่วนจึงไม่พอใจในระดับหนึ่ง ทั้งนี้หากมีการป้องกันการแพร่ระบาดภายในจังหวัดได้มากขึ้นคาดว่าสถานการณ์จะเริ่มดีขึ้นตามมา นอกจากนี้กระทรวงการท่องเที่ยวฯ จะนำไทยแลนด์ริเวียร่ามาเป็นตัวเชื่อมการท่องเที่ยวระหว่างจังหวัด โดยจะเสนอ ศบค. และที่ประชุม ครม. ในวาระต่อไปด้วย